Man vas ná bomdreigemente aan bankeArgieffoto: SAPD Brig. Hangwani Mulaudzi, woordvoerder van die Valke, het gesê die 22-jarige man het verlede maand verskeie bomdreigemente aan Eerste Nasionale Bank (ENB) en Standard Bank gemaak. “Die verdagte het beweer hy het bomme in die banke se kantoorgeboue geplant, wat beteken het dat die geboue ontruim en vir die dag gesluit moes word, wat gelei het tot die verlies van miljoene rande,” het Mulaudzi gesê. Geen plofbare toestelle is gevind toe die geboue gefynkam is nie. Die man het glo geëis dat albei banke rekeninge wat aan ŉ trust behoort, sluit. Die man is uiteindelik opgespoor en Woensdag by sy werkplek in Polokwane in Limpopo in hegtenis geneem. “Lede van die Valke het ook beslag gelê op selfone, simkaarte, dokumente en ŉ rekenaar,” het Mulaudzi gesê. Die man sou Vrydag in die Johannesburg-landdroshof verskyn het.